CELEX: 62020CN0165
Language: el
Date: 2020-04-16 00:00:00
Title: Υπόθεση C-165/20: Αίτηση προδικαστικής αποφάσεως την οποία υπέβαλε το Verwaltungsgericht Berlin (Γερμανία) στις 16 Απριλίου 2020 — ET ως σύνδικος πτωχεύσεως της Air Berlin PLC & Co. Luftverkehrs KG (AB KG) κατά Bundesrepublik Deutschland

3.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 255/9
            
         
      Αίτηση προδικαστικής αποφάσεως την οποία υπέβαλε το Verwaltungsgericht Berlin (Γερμανία) στις 16 Απριλίου 2020 — ET ως σύνδικος πτωχεύσεως της Air Berlin PLC & Co. Luftverkehrs KG (AB KG) κατά Bundesrepublik Deutschland
      (Υπόθεση C-165/20)
      (2020/C 255/12)
      Γλώσσα διαδικασίας: η γερμανική
      
         Αιτούν δικαστήριο
      
      Verwaltungsgericht Berlin
      
         Διάδικοι στην υπόθεση της κύριας δίκης
      
      
         Προσφεύγων: ET ως σύνδικος πτωχεύσεως της Air Berlin PLC & Co. Luftverkehrs KG (AB KG)
      
         Καθής: Bundesrepublik Deutschland
      
         Προδικαστικά ερωτήματα
      
      
                  1)
               
               
                  Έχουν η οδηγία 2003/87/ΕΚ (1) και η οδηγία 2008/101/ΕΚ (2), λαμβανομένης υπόψη της αιτιολογικής σκέψεως 20 της οδηγίας 2008/101/ΕΚ, την έννοια ότι αντιτίθενται στην ανάκληση της δωρεάν κατανομής δικαιωμάτων εκπομπής του κλάδου των αερομεταφορών σε φορέα εκμετάλλευσης αεροσκαφών για τα έτη 2018 έως 2020 όταν η κατανομή είχε γίνει για τα έτη 2013 έως 2020 και ο φορέας αυτός έπαυσε την αεροπορική του δραστηριότητα το έτος 2017 λόγω πτωχεύσεως;
                  Έχει το άρθρο 3στ, παράγραφος 1, της οδηγίας 2003/87/ΕΚ την έννοια ότι η ανάκληση της αποφάσεως κατανομής μετά την παύση των αεροπορικών δραστηριοτήτων λόγω πτωχεύσεως εξαρτάται από το κριτήριο αν οι αεροπορικές δραστηριότητες συνεχίζονται μέσω άλλων φορέων εκμεταλλεύσεως αεροσκαφών; Έχει το άρθρο 3στ, παράγραφος 1, της οδηγίας 2003/87/ΕΚ την έννοια ότι οι αεροπορικές δραστηριότητες συνεχίζονται όταν δικαιώματα προσγειώσεως σε λεγόμενους «συντονισμένους αερολιμένες» (slots) έχουν εν μέρει (για τις πτήσεις μικρών και μέσων αποστάσεων της πτωχεύσασας εταιρίας αερομεταφορών) πωληθεί σε τρεις άλλους φορείς εκμεταλλεύσεως αεροσκαφών;
               
            
                  2)
               
               
                  Σε περίπτωση καταφατικής απαντήσεως στο πρώτο ερώτημα:
                  Είναι οι διατάξεις του άρθρου 10, παράγραφος 5, του άρθρου 29, του άρθρου 55, παράγραφος 1, στοιχείο α', και παράγραφος 3, καθώς και του άρθρου 56 του κανονισμού 389/2013 (3) (κανονισμός μητρώου 2013) συμβατές με την οδηγία 2003/87/ΕΚ και την οδηγία 2008/101/ΕΚ και ισχυρές, στο βαθμό που αντίκεινται στη χορήγηση δικαιωμάτων εναέριας κυκλοφορίας τα οποία έχουν κατανεμηθεί αλλά δεν έχουν ακόμη χορηγηθεί, για την περίπτωση που ο φορέας αεροπορικής δραστηριότητας παύει την αεροπορική του δραστηριότητα λόγω πτωχεύσεως;
               
            
                  3)
               
               
                  Σε περίπτωση αρνητικής απαντήσεως στο πρώτο ερώτημα:
                  Έχουν οι οδηγίες 2003/87/ΕΚ και 2008/101/ΕΚ την έννοια ότι βάσει του δικαίου της Ένωσης επιβάλλεται η ανάκληση της αποφάσεως σχετικά με τη δωρεάν κατανομή δικαιωμάτων εκπομπής του κλάδου των αερομεταφορών;
               
            
                  4)
               
               
                  Σε περίπτωση καταφατικής απαντήσεως στο πρώτο ερώτημα καθώς και σε περίπτωση αρνητικής απαντήσεως στο τρίτο ερώτημα:
                  Έχουν το άρθρο 3γ, παράγραφος 3α, το άρθρο 28α, παράγραφοι 1 και 2, και το άρθρο 28β, παράγραφος 2, της οδηγίας 2003/87/ΕΚ, όπως έχει τροποποιηθεί με την οδηγία (ΕΕ) 2018/410 (4), την έννοια ότι η τρίτη περίοδος εμπορίας για φορείς εκμεταλλεύσεως αεροσκαφών δεν λήγει στο τέλος του έτους 2020, αλλά στο τέλος του έτους 2023;
               
            
                  5)
               
               
                  Σε περίπτωση αρνητικής απαντήσεως στο τέταρτο ερώτημα:
                  Μπορούν απαιτήσεις χορηγήσεως πρόσθετων δωρεάν δικαιωμάτων εκπομπής για φορείς εκμεταλλεύσεως αεροσκαφών να ικανοποιούνται, για την τρίτη περίοδο εμπορίας, μετά το τέλος της τρίτης περιόδου εμπορίας με δικαιώματα της τέταρτης περιόδου εμπορίας όταν η ύπαρξη μιας τέτοιας απαιτήσεως χορηγήσεως δικαιωμάτων διαπιστώνεται δικαστικώς για πρώτη φορά μετά τη λήξη της τρίτης περιόδου εμπορίας, ή παύουν να υφίστανται, κατά τη λήξη της τρίτης περιόδου εμπορίας, απαιτήσεις χορηγήσεως δικαιωμάτων που δεν έχουν ακόμη ικανοποιηθεί;
               
            
         (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ 2003, L 275, σ. 32).
      
         (2)  Οδηγία 2008/101/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για την τροποποίηση της οδηγίας 2003/87/ΕΚ ώστε να ενταχθούν οι αεροπορικές δραστηριότητες στο σύστημα εμπορίας δικαιωμάτων εκπομπής αερίων θερμοκηπίου εντός της Κοινότητας (ΕΕ 2009, L 8, σ. 3).
      
         (3)  Κανονισμός (ΕΕ) αριθ. 389/2013 της Επιτροπής, της 2ας Μαΐου 201, για τη σύσταση ενωσιακού μητρώου δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και των αποφάσεων αριθ. 280/2004/ΕΚ και αριθ. 406/2009/ΕΚ του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΕ) αριθ. 920/2010 και αριθ. 1193/2011 της Επιτροπής (ΕΕ 2013, L 122, σ. 1).
      
         (4)  Οδηγία (ΕΕ) 2018/410 του Ευρωπαϊκού Κοινοβουλίου και του Συμβουλίου, της 14ης Μαρτίου 2018, για την τροποποίηση της οδηγίας 2003/87/ΕΚ με σκοπό την ενίσχυση οικονομικά αποδοτικών μειώσεων των εκπομπών και την προώθηση επενδύσεων χαμηλών ανθρακούχων εκπομπών και της απόφασης (ΕΕ) 2015/1814 (ΕΕ 2018, L 76, σ. 3).